
Tisztelt Képviselő-testület!
A 2020. évre vonatkozó költségvetési elgondolások végrehajtását a Jegyző és a Polgármester által jóváhagyott útmutató alapján készítették elő intézményeink.
Az önkormányzati intézmények vezetői kézhez kapták a 2020. évi költségvetés elkészítéséről szóló útmutatót, melynek alapján teljes részletességgel dolgozták ki elemi szinten a 2020. évi költségvetésüket.
Az intézményi költségvetéseket a 2020. januárban megtartott költségvetési egyeztető tárgyalások során jegyzőkönyv elkészítésével véglegesítettük.
A polgármester, a jegyző, a pénzügyi vezető és az intézményvezetők tételesen egyeztették a bevételi és kiadási előirányzatokat. Az egyeztetés két fordulóban történt. A korrigált költségvetések bevételi és kiadási előirányzatait önkormányzatunk költségvetésébe beépítettük.
Pontosításra kerültek a számításba jöhető források és azok összegei, valamint az anyagi lehetőségekhez igazodóan a felhasználások és azok mértékei.
A tervegyeztetések során reális, az intézmények éves szintű működését biztosító költségvetések kerültek véglegesítésre.
Magyarország 2020. évi központi költségvetéséről szóló 2019. évi LXXI. törvényt az Országgyűlés 2019. július 23-án léptette hatályba, így a tervezés során már rendelkezésre állt a költségvetési törvényben, az önkormányzatunkra vonatkozóan megállapított állami hozzájárulások jogcíme és összege. Végleges számokat január első napjaiban kaptuk meg EBR42 rendszeren keresztül. Előterjesztésünk és rendelet-tervezetünk szerkezeti rendjének kialakításánál és tartalmi előírásainál az Államháztartási törvényben, valamint a költségvetési szervek tervezésének, gazdálkodásának, beszámolásának rendszeréről kiadott 368/2011.(XII.31.) Kormányrendeletben leírtak alapján jártunk el, valamint a költségvetési rendelet mellékleteinek elkészítésekor figyelembe vettük az államháztartás számviteléről szóló 4/2013.(I.11.) Kormányrendeletet. 
Az Áht. 24.§ (3) bekezdésének rendelkezése szerint az önkormányzati költségvetési rendeletet 2020. február 15-ig kell a Képviselő-testület elé terjeszteni. A költségvetés megtárgyalását és elfogadását két fordulóra tervezzük, így biztosítva a Képviselő-testületnek a költségvetésünk alapos átgondolását. 
2020. január 1-től az üdülővel kapcsolatos feladatokat a Martfű Város Önkormányzata Gyermekjóléti és Szociális Szolgáltató Központ vette át az Önkormányzattól.
A szociális területen Martfű Város Önkormányzata Gyermekjóléti és Szociális Szolgáltató Központ feladatai közül a szociális étkeztetés, a házi segítségnyújtás, az időskorúak nappali intézményi ellátás feladatát megállapodás, illetve testületi döntés alapján a Szolnoki Többcélú Kistérségi Társulás látja el. A feladattámogatás összegét a 2019. évi tényszámok alapján építettük be. A szociális étkeztetéshez az ebédet továbbra is a konyhánk biztosítja. 









Az költségvetés első forduló óta beépített költségvetési módosítások:




· Költségvetési tárgyalások során a Szolnoki Kistérségi Társulás Gyermekjóléti és Szociális Szolgáltató Központ működéséhez a Martfűi Önkormányzat hozzájárulását sikerült csökkenteni 13.400e Ft-ról, 12 633e Ft-ra.
· A Top Paktum pályázat működése meghosszabbodott 9 hónappal 2 fő megbízási díját terveztük be 2.232e Ft összeggel.
· Martfű Városi Művelődési Központ és Könyvtár intézmény könyvtári épületrész és a „műszaki” terem és mosdók megújítását a testületi döntés alapján 10 947 e Ft összegben építettük be.
· A Nemzeti Egészségbiztosítási Alapkezelő feladat támogatását emeltük 1 820e Ft-tal.
· Martfű Város Önkormányzata Gyermekjóléti és Szociális Szolgáltató Központnál konyhai feladatok ellátására 1 fő létszámot, és bérét, járulékát építettük be az intézmény költségvetésébe 2 722e Ft összegben. 
· Munkácsy úti óvoda intézmény területén térburkolat építése 6 347e Ft, és a Művelődési Központ eternit cső víz elvezetéséhez 326e Ft beépül a második fordulóba.
· Anyakönyvvezetői ruha, ruházati költségtérítés összege 50e Ft/fő összegről, 100e Ft/fő összegre emeltük. 2 főt érint éves növekmény 100e Ft.
· Beépítettük a várható 2019. évi maradvány teljes összegét, amely 982 517e Ft.
· Egészség ház épület rendelőibe 6db irodai szék pótlására 310e Ft összeget terveztünk.
· „Ki kicsoda Martfűn” kiadvány nyomdai költsége 1 386e Ft.
· Fedezet nélküli feladatok közé került a Május 1. út üzletsor melletti gyalogátkelő lánc oszlop, térburkolat megújítása.
· Fedezet nélküli feladatok közé került Művelődési Központ épület nyílászáróira szúnyogháló építés

· Technikai módosítást is végrehajtottunk a 16. és a 17. mellékletben. Az ASP rendszerben a költségvetési főkönyvi számlákat nem lehet alábontani (tiltott), ezért a dologi kiadások egy részét a használható főkönyvi számlákhoz hozzáigazítottuk, összevontuk. Erre azért volt szükség, mert a költségvetési módosításokat és a beszámolót a költségvetéssel azonos szerkezetben kell elkészíteni. 
A teljesítés főkönyvi számlák részletesebben mutatják a kiadásainkat. A költségvetés számait a változtatás nem érintette.









Bevételeink:
1. Működési célú támogatások ÁHT-on belülről
I. A helyi önkormányzatok általános működésének és ágazati feladatainak támogatása
Itt mutatjuk be az önkormányzat feladat-finanszírozásához kapcsolódó bevételeket, valamint ezen bevételek tartalmazzák a beszámítás összegét, amely az éves iparűzési adó bevételünk közel egynegyede. A beszámítást a településen keletkező 1 főre jutó iparűzési adó alapján számolják. Az iparűzési adó összege emelkedést mutat évek óta településünkön, melynek negatív hatása a beszámítás összegének növekedése. Az iparűzési adó megnövekedett összege miatt (2019. május 31-i bevallások) „A helyi önkormányzatok általános működésének és ágazati feladatainak működési támogatása” nem fedezi az elvonás összegét, ezért beléptettek az önkormányzatunk részére egy elvonási formát, a szolidaritási hozzájárulást.
Ebben az évben is beillesztettünk egy tájékoztató oszlopot az 1. sz. mellékletbe, amelyből lehet követni a beszámítás menetét.
A tényleges beszámítási összeg 195 061 191.-Ft, ebből az összegből a nem teljesült hozzájárulás, és egyben a szolidaritási hozzájárulás alapja 47 072 391.-Ft. A számított szolidaritási hozzájárulás összege 38 041 052.-Ft, amely befizetésként jelentkezik önkormányzatunk részére. A továbbiakban minden iparűzési adó növekmény összegének körülbelül negyedét az állami költségvetésbe fogjuk befizetni.
II. A települési önkormányzat köznevelési feladatainak támogatása
Az óvoda pedagógusok, segítők bértámogatása, valamint az óvoda működtetés támogatása került elszámolásra ezen a címen. Az óvoda működtetés támogatása kis mértékben csökkent az előző évhez képest (29 e Ft), az óvoda pedagógusok támogatása csökkent (291 e Ft), és az óvoda pedagógusok munkáját segítők bértámogatása emelkedett. Ezeken a jogcímeken 111 768 e Ft illeti meg önkormányzatunkat, amely 774 e forinttal több az előző évinél.
III. A települési önkormányzat szociális és gyermekjóléti feladatainak támogatása
Itt terveztük Martfű Város Önkormányzata Gyermekjóléti és Szociális Szolgáltató Központja feladataihoz kapcsolódó bevételeket. A támogatás leszűkült a család-és gyermekjóléti feladat támogatására.
A gyermekétkeztetés is itt került megállapításra, egy komoly számítás és adatszolgáltatás előzi meg az állami támogatás megállapítását. A gyermekek étkeztetését biztosító dolgozók bértámogatása, valamint gyermekétkeztetés üzemeltetési támogatása címen kapott támogatást is itt mutatjuk be. Az üzemeltetés állami támogatás összegét miniszteri döntés hagyja jóvá, itt is figyelembe veszik a település adóerő-képességét, mely alapján újabb 8,5 millió forintot nem kap meg önkormányzatunk. A rezsiköltségek növekedésével, a gyermekétkeztetéshez csoportosított dolgozói létszám alapján, valamint az étkeztetett gyermekek létszámának köszönhetően az állami támogatás összességében emelkedett az előző évhez képest.
Szünidei étkeztetés támogatása jogcímen 30 e Ft-ot igényelt önkormányzatunk.
Összességében az előző évhez képest 5 187 e forinttal több támogatást igényeltünk a gyermekétkeztetési jogcímeken.
A bölcsődei ellátás feladatait is itt finanszírozzák. Az előző évekhez képest magasabb támogatást kapnak a bölcsődék. Felmérés alapján 16 339 e Ft működési támogatást biztosítanak központi támogatásként üzemeltetési támogatásra. 2020. évben mind a bölcsődei dolgozók, mind a működési támogatásokat beterveztük, összege 40 213 e Ft. Ez az összeg 2 969 e forinttal több, mint az előző év előirányzata.


IV. A települési önkormányzatok kulturális feladatainak támogatása
Ezen a soron finanszírozzák a nyilvános könyvtári és közművelődési feladatokat települési létszámadatok alapján.
Működési célú költségvetési és kiegészítő támogatás előirányzata
Ezen a jogcímen a 2018. évi állami támogatás ellenőrzése során megállapított, önkormányzatunkat megillető összege tervezzük, valamint az évközi változásokat vezetjük át költségvetésünkön.
Egyéb működési célú támogatások ÁHT-n belülről
Átvett pénzeszközként a védőnői hálózat finanszírozására szolgál e jogcím, melynek konkrét összege még nem ismert, év közben a havi finanszírozások változnak. A védőnők jelentős béremelése miatt a támogatás összege is növekedett. A közfoglalkoztatottak támogatására kapott pénzeszközöket is itt tartjuk nyilván. Önkormányzatunk továbbra is részt vesz e foglalkoztatás szervezésében. A közfoglalkoztatás létszám és költség adatai pontosan nem ismertek, de jelentős változás várható, ezért csak a már megkötött szerződésben (2020. január, február hóra) meghatározott összeget terveztük, ez 13 422 e Ft. 
2. Felhalmozási célú támogatás ÁHT-on belülről
VP6-7.21-7.4.1.3.-17 konyha pályázat felhalmozási támogatása 2020. évre eső része.
3. Közhatalmi bevételek
Helyi adókból származó bevételeink az iparűzési adóból, idegenforgalmi adóból, építményadóból, valamint gépjármű adóból származnak.
Tervszámaink kialakításánál figyelembe vettük az elmúlt évben történt tényleges adóbefizetéseket, a december 20-i adófeltöltéseket és az adózóktól szerzett információkat. Az előző évben kedvezően alakult az iparűzési adó feltöltés, de ezt csak a 2020. május 31-ig benyújtott bevallások után tudjuk realizálni.
Az építményadó tervezett bevétele 2020. évben a 2019. évi összeggel szinte megegyező, a mértéke nem változott.
Telek adót az önkormányzatunk megszüntette, de a CM-IMMO Ingatlanforgalmazó Kft. felszámolási eljárás befejezéseként önkormányzatunk 8 000 e Ft összeget vár erre a számlára.
A tervezett iparűzési adó bevételünk 600 000 e Ft, az előző évhez képest emelkedést mutat a már fentebb is bemutatott adóbevétel miatt. A tényleges teljesülés csak a májusi bevallások után állapítható meg.
A helyi adó ciklikussága miatt önkormányzatunk minden évben tartalékot képez az esetleges iparűzési adó összegének csökkenése miatt, melynek összege 90 millió forint. 
Idegenforgalmi adót 2019. évben először, több vállalkozás is fizet településünkön.
Gépjárműadóból a helyi magánszemélyek és vállalkozások által befizetett összeg 40 % - a illeti meg önkormányzatunkat 2013. január 1-jétől.
Az egyéb közhatalmi bevételek egy részét a környezetvédelmi bírság teszi ki. Itt jelenik meg a helyi adókkal kapcsolatos pótlék, bírság összege is (várhatóan 1 000 e Ft.).
4. Működési bevételek
Bevételi előirányzataink az intézményeink által kimunkált, bevételi jogcímek szerint részletezett tervszámokon alapulnak. 
Igyekeztünk intézményeinknél minden számításba jöhető forrást feltárni, a teljességre törekedni.
· Szolgáltatások ellenértéke a bérleti díjakat, az egészségház fenntartási költség hozzájárulását, közterület foglalási díjakat, valamint az üdülés bevételét tartalmazza.
· A közvetített szolgáltatások a továbbszámlázott energia, telefon és egyéb költségek bevételeit tartalmazza.
· Tulajdonosi bevétel a BÁCSVÍZ Zrt-től kapott bérleti díj összege, valamint a Szolnoki Tankerületi Központ által köznevelési feladatellátásra igénybevett Sportcsarnok használati díja. Ide épül be a lakáságazat 38 861 e Ft tervezett bevétele is.
· Ellátási díjak összege az étkezési térítési díjakat foglalja magába.
· Kiszámlázott termékek és szolgáltatások ÁFA összegét bevételként tervezzük meg, az értékesített termékeink, szolgáltatásaink számláiban felszámított, a vevők által megfizetett általános forgalmi adót.
· ÁFA visszatérülés, az étkezés után visszaigényelt forgalmi adót tartalmazza.
Működési bevételeink jogcímek és intézmények szerinti részletezését az 2. sz. mellékletben mutatjuk be, mely összességében 151 412 e Ft.
5. Felhalmozási bevételek
Az önkormányzat a 2020. évi tervében ingatlan értékesítést nem tervez, a bérbeadást részesíti előnyben. Bevételünk a volt bérlakás értékesítésből származik (részletre vásárlás törlesztő részletei).
6. Működési célú átvett pénzeszközök
Nem tervezünk ezen a soron bevételt.
7. Felhalmozási célú átvett pénzeszközök
A korábbi években lakásépítéshez, lakásvásárláshoz és lakásfelújításokhoz nyújtott önkormányzati kölcsön törlesztő részleteit vettük számításba ezen a jogcímen. 
A COOP ABC parkoló építésre 2 000 e Ft összeget veszünk át szerződés szerint felhalmozási célra államháztartáson kívülről.
8. Finanszírozási bevételek
Tervezésre került a 2019. évi maradvány várható összegéből 982 517 e Ft. Ez a 2020. évi felhalmozási kiadások fedezetére a költségvetési egyensúly megteremtésére szolgál. A maradvány összege tartalmazza az előző években elnyert pályázati pénzek fel nem használt bevételeit is.
A teljes összeg felosztása a jogszabálynak megfelelően a zárszámadással együtt történik meg. 
A költségvetési bevételek összege 2020. évben összesen: 2 192 835 e Ft.
Az Önkormányzat 2020. évre nem tervez hitel felvételt.
Az önkormányzati szintű bevételi tervjavaslatunkat az 1. sz. mellékletben mutatjuk be. Az önállóan működő és az önállóan működő és gazdálkodó intézmények bevételei a 2. sz. mellékletben láthatók. 


Kiadások
1.Működési, fenntartási kiadások
Az önkormányzat 2020. évi költségvetési elgondolásainak, valamint az intézményeink részére megküldött tervezési útmutató alapján egységes szempontok szerint készültek el a költségvetés-tervezetei, melyekben részletesen kimunkálásra kerültek az intézmény-üzemeltetés költségigényei. Minden intézménynél áttekintettük a felhalmozási, karbantartási igényeket.
A tervtárgyalások során az intézmények által kidolgozott tervszámok a jogos szükségletek és a reálisan figyelembe vehető lehetőségek alapján kisebb-nagyobb mértékben módosításra kerültek. 
A kiadások jelentős részét az intézmények működéséhez szükséges bér és járulékai teszi ki. A személyi kiadások összege 458 360 e Ft. Az előző évi tervezethez képest csökkenés mutat az összes bértömeg. Oka, több pályázat pénzügyi része kifutott 2019. december 31 –ig (hatása közel 30 000 e Ft), valamint a csökkenő közfoglalkoztatott létszám bér csökkenése.
 A minimál bérre történő beállás 78 főt érintett 2020. január 1-től, a bérnövekmény összege 13 385 e Ft. Mivel az illetmény tábla több mint tíz éve nem változott, sok dolgozónál eltűnt a végzettség és a kor szerinti illetmény különbség. Ennek kompenzálására illetve a munkaerő megtartás érdekében munkáltatói döntésen alapuló - dolgozónként átlagban a minimál bérre 5-20 e Ft/hó - illetmény többlet lett megállapítva, éves kihatása önkormányzati szinten. 2 560 e Ft. A Polgármesteri Hivatal illetményalap emelkedését 47 000.-Ft-ról 50 000.- Ft-ra terveztük, ennek ellenére a 24 dolgozóból 9 fő minimálbérrel rendelkezik, az illetmény változás együttes hatása 6 652 e Ft. 
Az önkormányzat létszáma 5 fővel nőtt 2019. évben, ebből 1 fő után rehabilitációs befizetés csökkentő kedvezmény vehető igénybe. 4 fő minimál bér, 1 fő szakmai minimál bérrel. A 2020. évi hatása a költségvetési tételek között, 10 343 e Ft.
 A költségvetés II. forduló tárgyalására a Martfű Város Önkormányzata Gyermekjóléti és Szociális Szolgáltató Központnál konyhai feladatok ellátására 1 fő létszámot, és bérét, járulékát építettük be az intézmény költségvetésébe 2 722e Ft összegben 
A közfoglalkoztatottak személyi kiadás összege járulékkal tervezéskor 13 442 e Ft. A közfoglalkoztatottak bérét az idén is beterveztük a már megkötött szerződés szerint, csökkenő összeggel az előző évhez képest.
A pedagógiai munkát közvetlenül segítők pótlékát beépítettük. A kulturális ágazatban dolgozók átlagos 15%-os pótlék tervezése megtörtént. A szociális ágazati pótlékot szintén beépítettük. Az óvoda pedagógusok béremelkedése nem ismert, ebben az évben nem terveztük. 
Önkormányzati szinten a soros illetmény átsorolásokat végrehajtottuk 2020. január 1-től.
A béren kívüli juttatás megszűnt. A köztisztviselők esetében a Cafetéria rendszert az állami költségvetésben és egyéb jogszabályokban meghatározottak szerint bruttó 250 000 Ft-tal terveztük, amely a járulékokat is tartalmazza.
Dologi kiadások tervezése az előző évi tényszámok figyelembevételével történt. Az energia költségek tervezésekor figyelembe vettük az előző évben elkészült épületek szigetelését, fűtés korszerűsítését, a telepített napelemeket, a kazáncserét, és a nyílászáró cserét.
A működéshez szükséges feladatokhoz a pénzeszköz takarékosan, de minden területen biztosított. A rendszeres beszállítókat versenyeztettük, a legkedvezőbb ajánlatokat adó vállalkozókkal szerződéseket kötünk.
A 2020. évi költségvetés 3. sz. melléklete tartalmazza az önkormányzat létszámadatait. A martfűi önkormányzat létszámkerete az intézményi részletezés szerint összesen 118 fő, 1 fő pályázat keretében foglalkoztatott létszámmal számolunk ebben az évben, a közfoglalkoztatottak létszámát 50 főre terveztük, de a közfoglalkoztatásról hivatalos információ még nincs. A közfoglalkoztatást kiemelten fontos feladatnak tartja önkormányzatunk.
Az intézményi működési kiadásokkal kapcsolatos számszaki előirányzatainkat intézményi részletezésben, valamint önkormányzat összesen a 3. sz. melléklet szemlélteti.
Az önkormányzat költségvetési kiadásai között (16. sz. melléklet) részletesen szerepeltetjük a települési támogatásokról alkotott helyi rendeletünkben foglalt ellátási formák várható szükségleteit. Tervezett összege 14 300 e Ft. 
Támogatások közül a sportszervezetek támogatása 14 000 e Ft, a civil szerveztek támogatása 2 100 e Ft, az egyéb nonprofit szerveztek támogatása 1 550 e Ft a tervezet szerint.
A Képviselő-testület az önkormányzati intézmények költségvetési támogatását 643 465 e Ft-ban határozza meg a 4. sz. melléklet szerinti részletezettségben. Az intézmények önkormányzati finanszírozás igénye nőtt 48 565 e Ft-tal az előző évhez képest.
A növekedés oka: az intézményeknél beépítésre kerültek a minimálbérek és járulékai, a Gyermekjóléti és Szociális Szolgáltató Központ intézménynél beépítésre került 5 fő bére járulékkal, valamint a védőnői szolgálat (3 fő) költségei jelentősen emelkedtek, a 2019. évi bérkorrekció 2020. évre áthúzódó hatásával. A dologi kiadások növelték a finanszírozás összegét, elsősorban az vásárolt élelmezés a konyhához. 
A Városi Művelődési Központ és Könyvtár belső megújulása tovább folytatódik a műszaki tanácsterem résszel, és a mozi motoros vászonnal.
Intézményi kiadások tervezéséhez:
Gyermekjóléti és Szociális Szolgáltató Központ: az intézmény feladatait tervezéskor öt főágra bontottuk: szociális feladatok ellátására, konyha működtetésére, a karbantartási feladatokra, a zöldterület kezelésére és a védőnői szolgálatra. Ettől az évtől az üdülővel kapcsolatos feladatokat is ez az intézmény végzi.
Az intézmény eredeti kiadási előirányzata 41 831 e forinttal nőtt az előző évhez képest. A működtetési költségeiben jelentős változás történt egyrészt a minimál bér emelkedése miatt, szinte az összes dolgozót érintette, másrész az élelmiszer nyersanyag árak jelentős változása miatt. A járművek karbantartására is jelentős összeget terveztünk az előző évhez képest. 
6 fő bérének és járulékának beépítése és a védőnők illetmény, járulék emelkedése is növelte a kiadás összegét (a védőnők illetmény emelkedését a TB finanszírozás keretében finanszírozza a központi költségvetés).
A gyermekétkeztetés állami támogatása 5 187 e forinttal nőtt.
Felhalmozási kiadásokra a legszükségesebbeket terveztük be, az előző évivel közel azonos összegben.

Játékvár Óvoda és Bölcsőde: Engedélyezett létszámváltozás az intézménynél nem történt, dolgozói létszám 41 fő. A bért pontosan betervezték. Béremelést januártól a kötelező átsorolások, a minimálbérre történő kiegészítések jelentették (az óvodapedagógusok munkáját segítő személyeknél szinte mindenki ezen a béren foglalkoztatott). Az óvodapedagógusok béremelését idén nem terveztük, nem ismert. Az óvodapedagógus minősítéséből adódó bérnövekményt, melyre fedezetet az állam biztosít, beterveztük. A bölcsődében dolgozók is kiegészítő pótlékot kapnak, a felsőfokú végzettségű dolgozóknak illetménykiegészítés jár. Új pótlékrendszert vezettek be a pedagógiai munkát közvetlenül segítők részére, amely beépítésre került a személyi juttatások közé.
A személyi juttatás növekménye az előző évhez képest 5 677 e Ft, a jubileumi juttatások 2020. évi növekedése miatt, és a minimálbér változása következtében ilyen mértékű a változás. A járulék kis összeggel csökkent.
A dologi kiadásokat magasabb szinten terveztük (2 425 e Ft növekedés), jelentős árváltozás a tisztítószereknél érzékelhető.
Felhalmozási kiadásokra csak a legszükségesebbeket terveztük az eredeti költségvetésben, az intézmény megújulása után sok eszközt kell cserélni, melyek a költözködés miatt veszélyessé váltak, illetve régi elavult eszközök.
A később megvalósítandó beruházásokat, felújításokat a fedezettel nem rendelkező feladatok közé soroltuk.
Az önkormányzati támogatás mértéke - állami támogatás nélkül - az előző évhez képest növekedett (2 611e Ft, növekedés), ugyan a bölcsődei, és az óvodai működtetés állami támogatása is növekedett, de még így is 48 222 e forinttal egészíti ki az önkormányzat az intézmény működtetését.
Városi Művelődési Központ és Könyvtár: Az engedélyezett létszám nem változott, 12 fő. Feladata nem statikus, évközben folyamatosan új feladatokat kaphat, ezért a legnehezebb a költségvetését megtervezni. A személyi kiadások között, a kötelező átsorolások, a minimálbérre történő kiegészítések és a kulturális pótlék szerepel többletként, valamint beépítésre került 4 922 e Ft pályázati személyi kifizetés.
A dologi kiadások összege 67 196 e Ft. A növekedés oka szintén a pályázati költségek beépítése, figyelembe vettük a téli időjárás fűtési költségeinek csökkenését (energia hatékony épület lett kialakítva). Tervezésre került az „art” mozi működtetési kiadása 8 870 e Ft (bevétele 8 856 e Ft). A felhalmozási kiadások között szerepel egy motoros mozgatású vetítő vászon, 5 077 e Ft összegben (az áfa itt visszaigényelhető). 
A rendezvénykeret összege tartalmazza az Örökzöld Tisza Fesztivál költségeit 7 710 e Ft+Áfa, valamint az ünnepnaptári keretet 5 749 e Ft + Áfa összegben. 2020-ben a nemzetközi kapcsolatok tervezett költsége 3 343 e Ft.
Az intézményi felhalmozási kiadások között könyvtári könyvek - kis értékű eszköz - beszerzése szerepel 900 e Ft+ÁFA összegben, pályázatból 4 554 e Ft, valamint egyéb kis értékű eszköz vásárlásra 508 e Ft-ot, a stúdió felújításra 2 864 e forintot biztosítunk. 
Az intézmény költségvetési sarokszáma 140 332 e Ft, 15 431 e forinttal nőtt az előző évhez képest. A növekedés oka a személyi kiadások változása, melyet követ a járulékváltozás (csökkenés), valamint a nagyobb összegű dologi és felhalmozási kiadások. Az önkormányzati támogatás összege 93 781e Ft, amely 17 969 e forinttal nőtt az előző évhez képest. 
A 2020. évi Ünnep- és eseménynaptár tervezetét a költségvetés I. fordulójában a rendelet mellékleteként beillesztettük, mint költségvetési tétel.
Polgármesteri Hivatal: az engedélyezett létszám 24 fő. Illetmény emelkedések között a kötelező átsorolásokat hajtottuk végre, a minimálbérre kiegészítést (9fő), valamint az illetményalapot 47 000 Ft-ról 50 000 Ft-ra változtattuk. Ezeknek az emelkedéseknek a kiadási hatása 6 983 e Ft növekedés, járuléka 203 e Ft-tal csökken. Az elmúlt évekhez hasonlóan idén sem került sor központi bérintézkedésre. Tervezésre került a bruttó 250 e Ft/fő/év Cafetéria összege. 
A közterület felügyelő és az anyakönyvvezetők ruhaköltségét is beterveztük.
A dologi kiadásokat közel azonos szinten tartottuk. A gázenergia kiadásokat alacsonyabb szinten terveztük az előző évihez képest (kondenzációs kazán, nyílászárók cseréje, és az épület részleges szigetelése miatt). Nagy összegű kiadások a helyi adóval kapcsolatos postai kiadások, ezek csökkentése nem lehetséges. A tételes kiadásokat a 17. melléklet tartalmazza.
Az intézmény költségvetési sarokszáma 135 764 e Ft, amely az előző évihez viszonyítva 6 668 e Ft-tal nőtt, a fentebb bemutatott változások miatt. A költségvetési támogatása, ha nem lenne adóerő képesség számítás 96 317 e Ft lenne. Az elvonások miatt nem kap erre a feladatra állami támogatást önkormányzatunk, a tényleges önkormányzati kiegészítés 134 038 e Ft.
Önkormányzat: A legszélesebb körű feladat-ellátási tevékenységet látja el ez a szervezet, ezért is mutatjuk be a 16. sz. mellékletben részletesen a költségeit. Változás, az üdülő feladatok bevételei és kiadásai a családsegítő intézményhez kerültek.
Nagy odafigyeléssel és feladatai pontos számbavételével terveztük az intézmény 2020. évi gazdálkodását. A bevételek nagy része az önkormányzatnál jelenik meg és elég szerteágazó a kiadási feladatköre is.
A város összes ingatlanvagyonát az Önkormányzatnál tartjuk nyilván, ezt azért emelem ki, mert a beruházásoknál, felújításoknál látható, hogy az intézményi épületek felhalmozási kiadásait az Önkormányzatnál terveztük be. 
Személyi kiadások: 1 fő az engedélyezett létszám, itt sem volt béremelkedés. Személyi kiadások között szerepel a képviselők és külső bizottsági tagok juttatása, megbízási díjak, és a polgármester személyi kifizetéseit is ide terveztük. A pályázatokban dolgozó 1 fő illetményét is itt terveztük.
A dologi kiadások nőttek az előző év tervezési adataihoz képest, egy része pályázati kiadás, melynek fedezetét a pályázat biztosítja.
Az ellátottak pénzbeli juttatása 14 300 e Ft, összegét az előző évi teljesítéshez igazítottuk.
A működési célú támogatási összegeket a tavalyi szinten terveztük. A sport támogatása egy összegben szerepel, felosztását a költségvetés második fordulójának tárgyalásakor határozzuk meg. Az átadott pénzek közé került a Tiszaföldvári Önkormányzati Tűzoltó Parancsnokság 2020. évi egyesületi tagdíja. A Szolnoki Többcélú Kistérségi Társulás részére működési előleget terveztünk 12 633 e Ft összegben. Általános tartalékok közé 261 876 e Ft összegben terveztünk előirányzatot, előre nem látható feladatok elvégzésére. Az iparűzési adó ingadozás kiküszöbölésére 90 000 e forintot terveztünk a céltartalékok között. A céltartalékokat tételesen felsoroltuk a 16. sz. mellékletben. Ezen összegeket csak a meghatározott célra használhatja fel önkormányzatunk.
2.	Felhalmozási kiadások
Az önkormányzati szinten felhalmozási kiadásként javasolt 799 203 e Ft összegű előirányzat egy része közvetlenül megjelenik intézményeink költségvetési kiadásai között. A fenti összeg tartalmaz 57 125 e Ft felhalmozási céltartalékot. Ezen feladatoknak kötött a felhasználásuk (9. melléklet). Az előző évekhez képest hatalmas a felhalmozási összeg. 
A fenti 799 203 e Ft összeg mellett a 19. mellékletben bemutatjuk a fedezettel nem rendelkező, de megvalósításra váró feladatok felsorolását, amely nem szerepel a 2020. évi költségvetési összegekben. Ennek fedezete ebben az évben nehezen teremthető elő, annyira kifeszített a költségvetés. 
A számviteli rend változása miatt a beruházások között mutatjuk ki a kis értékű tárgyi eszközök beszerzéseit is. 
Ezek egyik része a legszükségesebb szakmai gépek és berendezések megvásárlására vonatkozik, valamint épületingatlanaink és azok berendezéseinek szükségszerű felújítását hivatottak megvalósítani, másik része pedig már az előző években vállalt feladatként jelenik meg.
Felújítási feladataink elvégzését indokolttá teszi az ingatlanok állagmegóvása, a nagyobb épületkárok elkerülése. 
Két feladat elvégzéséhez az eső forduló határideje előtt nem kaptunk beárazott költségvetést, ezt a második fordulóra beépítjük.
Költségvetési gazdálkodásunk egyensúlyának biztosítására a 982 517 e Ft összegű előző évi maradványt javaslunk előirányozni. 

A költségvetési kiadások összege  2020. évben összesen: 2 192 835 e Ft.



Martfű, 2020. február 17.


										Dr. Papp Antal
										polgármester

